राग भैरव भारतीय संगीत का एक प्राचीन राग है। यह इसी नाम से प्रचलित थाट भैरव से सम्बद्ध माना जाता है। अर्थात राग भैरव, थाट भैरव का आश्रय राग होता है। आश्रय राग उसे कहते हैं जब किसी थाट का नामकरण किसी प्रचलित राग के नाम के अनुसार किया गया हो। इस दृष्टि से राग भैरव, थाट भैरव का आश्रय राग कहलाता है। राग भैरव में कोमल ऋषभ और कोमल धैवत स्वरों का प्रयोग किया जाता है। शेष सभी स्वर शुद्ध प्रयोग होते हैं। इस राग की जाति सम्पूर्ण-सम्पूर्ण होती है। अर्थात इसके आरोह और अवरोह में सात-सात स्वरों का प्रयोग किया जाता है। विद्वानों ने इस राग के गायन-वादन का समय प्रातःकाल के सन्धिप्रकाश बेला को माना है। इस नियम के अनुसार राग भैरव का गायन-वादन प्रातःकाल 4 से सात बजे के बीच किया जाता है। इस राग में ऋषभ और धैवत स्वरों पर आन्दोलन किया जाता है। अब हम आपको इसी राग में निबद्ध एक शास्त्रीय रचना सुनवाते हैं।